**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  21 – 9 – 2025

 **ΑΜΑΡΟΥΣΙΟΥ Αρ. Πρ.:** 234

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

  **Προς: ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

 **Κοινοποίηση: Δ. Ο. Ε. , Συλλόγους Εκπ/κών Π. Ε. της χώρας,** **ΥΠΑΙΘΑ, Περιφερειακή Δ/νση Πρωτοβάθμιας & Δευτεροβάθμιας Εκπ/σης Αττικής, Δ/νση Π. Ε. Β΄ Αθήνας**

**ΚΑΛΗ ΑΓΩΝΙΣΤΙΚΗ – ΔΗΜΙΟΥΡΓΙΚΗ ΣΧΟΛΙΚΗ ΧΡΟΝΙΑ ΝΑ ΕΙΝΑΙ ΤΟ ΣΧΟΛΙΚΟ ΕΤΟΣ 2025 – 2026**

**ΝΑ ΜΗΝ ΑΦΗΣΟΥΜΕ ΝΑ ΠΕΡΑΣΟΥΝ ΤΑ ΣΧΕΔΙΑ ΚΑΙ ΟΙ ΠΟΛΙΤΙΚΕΣΤΗΣ ΚΥΒΕΡΝΗΣΗΣ ΚΑΙ ΤΟΥ ΥΠΑΙΘΑ ΠΟΥ ΔΙΑΛΥΟΥΝ ΤΟ ΔΗΜΟΣΙΟ ΣΧΟΛΕΙΟ**

**ΟΛΕΣ ΚΑΙ ΟΛΟΙ ΣΤΗΝ ΠΑΝΕΛΛΑΔΙΚΗ ΠΑΝΕΡΓΑΤΙΚΗ ΑΠΕΡΓΙΑ ΤΗΣ 1ης ΤΟΥ ΟΚΤΩΒΡΗ**

Το Δ. Σ. του Σ. Ε. Π. Ε. Αμαρουσίου εύχεται σε όλες/όλους τις/τους συναδέλφους καλη αγωνιστική και δημιουργική χρονιά να είναι το σχολικό έτος 2025 – 2026.

Δυστυχώς, για άλλη μια χρονιά, και παρά τους μόνιμους διορισμούς που έγιναν, γινόμαστε μάρτυρες του ανεπαρκούς και καθυστερημένου χρονικά σχεδιασμού του ΥΠΑΙΘΑ, με αποτέλεσμα χιλιάδες κενά και ελλείψεις εκπαιδευτικών πανελλαδικά στο πρώτο διάστημα έναρξης της λειτουργίας των Δημόσιων Σχολείων και των δύο βαθμίδων της εκπαίδευσης, με ό,τι συνεπάγεται αυτό για την εύρυθμη λειτουργία των σχολείων και την ομαλή ροή της εκπαιδευτικής διαδικασίας.

**Μόνο στην Β΄Δ/νση Π. Ε. Αθήνας, ενδεικτικά, τα κενά σε δασκάλες/ους, νηπιαγωγούς, εκπαιδευτικούς ειδικοτήτων και εκπαιδευτκούς Παράλληλων Στηρίξεων ξεπερνούν τα 1.000, με περιπτώσεις σχολείων χωρίς εκπαιδευτικούς ειδικοτήτων, χωρίς παράλληλη, χωρίς ολοήμερα και χωρίς στελεχωμένα Τ. Ε. μετά την ολοκλήρωση της α' φάσης αναπληρωτών.**

Για άλλη μια σχολική χρονιά, δηλαδή, **περισσεύουν τα λόγια και λείπουν οι πράξεις,** με την πραγματικότητα πεισματικά να το επιβεβαιώνει, προσθέτοντας συνεχώς χαμένες διδακτικές ώρες, **ιδιαίτερα φέτος με την καθυστέρηση στο άνοιγμα των πινάκων του ΑΣΕΠ και τη μεγάλη αναστάτωση που προκλήθηκε στις διαδικασίες των μεταθέσεων και των αποσπάσεων, αλλά και τις αδικίες που προέκυψαν απ’ το ετεροχρονισμένο άνοιγμα οργανικών θέσεων.**

**Τα δεκαέξι χιλιάδες και πλέον, λοιπόν, κενά σε εκπαιδευτικό προσωπικό μαρτυρούν πως η κάλυψη των μαθητικών αναγκών αντί να αποτελεί κυβερνητική προτεραιότητα και επένδυση στο παρόν και το μέλλον της χώρας, λογίζεται ως κόστος.**

Όμως, το ίδιο ίσως καταδικαστέα είναι και η προσπάθεια δικαιολόγησης των αδικαιολόγητων κενών μέσω της **μετακύλισης των τεράστιων ευθυνών του ΥΠΑΙΘΑ στις πλάτες των εκπαιδευτικών  που...τόλμησαν να πάρουν την άδεια κύησης, λοχείας ή ανατροφής που δικαιούνται, που...τόλμησαν να κάνουν παιδιά, τη στιγμή μάλιστα που η υπογεννητικότητα στη χώρα «χτυπάει κόκκινο»!**

Με τον τρόπο αυτό αποδεικνύεται ότι **οι κυβερνητικές εξαγγελίες για την αντιμετώπιση του τόσο σημαντικού προβλήματος της υπογεννητικότητας – δημογραφικής καθίζησης κινούνται περισσότερο στο επίπεδο της επικοινωνιακής προβολής, παρά προς την κατεύθυνση της επίλυσής του. Οι αναπληρώτριες εκπαιδευτικοί, άλλωστε, ακόμα αναμένουν την εξίσωση της άδειάς τους μ’ αυτή των μονίμων, αλλά και μ’ αυτή των υπόλοιπων κλάδων.**

**Το ΥΠΑΙΘΑ και η κυβέρνηση γνωρίζουν καλά ποιος πραγματικά ευθύνεται** για τα **τεράστια κενά στην εκπαίδευση,** ποιος ευθύνεται για τις **ελλείψεις σε σχολικά κτήρια, εγκαταστάσεις και υλικοτεχνική υποδομή,** ποιος ευθύνεται για τις **αίθουσες κοντέινερ,** για την **εκτόξευση των τιμών στα ενοίκια,** ειδικά στιςυπερτουριστικέςπεριοχές, που αναγκάζει αρκετούς νεοδιόριστους και αναπληρωτές να περιμένουν τον Οκτώβρη για να βρουν σπίτι ή να παραιτούνται μη μπορώντας να ανταπεξέλθουν στο συνολικό οικονομικό βάρος μιας τέτοιας μετεγκατάστασης.

**Τα κενά και οι ελλείψεις σε εκπαιδευτικό προσωπικό δεν κρύβονται με τις απαράδεκτες τακτικές του ΥΠΑΙΘΑ να περικόψει τον αριθμό των τμημάτων του Ολοήμερου διώχνοντας μαθητές/μαθήτριες που φοιτούν σε αυτά για να εξοικονομήσει εκπαιδευτικούς.**

**Αυτό που αναμένουν γονείς κι εκπαιδευτικοί είναι η έμπρακτη επίλυση των προβλημάτων** και καμιά εικονική πραγματικότητα, όπως και κανένας κοινωνικός αυτοματισμός δεν μπορεί ούτε να τα κρύψει ούτε να αποπροσανατολίσει!

Ως εκπαιδευτικοί των τάξεων και των σχολείων, που με ευσυνειδησία και αυταπάρνηση στηρίξαμε και στηρίζουμε τα σχολεία, έχουμε κάθε δικαίωμα να απαιτούμε σεβασμό κι αξιοπρέπεια για μας και τους μαθητές μας.

Διεκδικούμε:

**·        Άμεση χρονικά κάλυψη όλων των πραγματικών κενών σε εκπαιδευτικούς και σχολικούς νοσηλευτές.**

**·        Διενέργεια όλων των υπηρεσιακών μεταβολών εγκαίρως και πάντως πολύ πριν την έναρξη της σχολικής χρονιάς, με πλήρη διαφάνεια και όλα τα υπάρχοντα εκπαιδευτικά κενά.**

**·        Ουσιαστική αύξηση των κονδυλίων για τις ανάγκες των σχολείων – Επαναφορά των σχολικών επιτροπών.**

**· Πραγματικές αυξήσεις στους μισθούς, αυτόματη τιμαριθμική αναπροσαρμογή και επαναφορά 13ου και 14ου μισθού.**

**·        Εννιάμηνη άδεια ανατροφής για όλες τις αναπληρώτριες.**

**·        Εξίσωση των εργασιακών, ασφαλιστικών και συνδικαλιστικών δικαιωμάτων των αναπληρωτών με τους μόνιμους εκπαιδευτικούς.**

**·        Μαζικούς διορισμούς εκπαιδευτικών, με μόνη προϋπόθεση το πτυχίο και την προϋπηρεσία.**

**·        Καταβολή του πρώτου μισθού των αναπληρωτών ταυτόχρονα με την ανάληψη υπηρεσίας και των οδοιπορικών ανά μήνα σε αναπληρωτές και μόνιμους εκπαιδευτικούς.**

**·        Παραχώρηση οικίας ή επιδότηση ενοικίου και δωρεάν σίτιση σε νεοδιόριστους και αναπληρωτές που μένουν εκτός τόπου μόνιμης κατοικίας.**

**·        Δεκαπέντε μαθητές ανά τμήμα, καμία συγχώνευση σχολείων ή τμημάτων στο πρωινό και στο ολοήμερο πρόγραμμα. Καμιά έκπτωση στην ασφάλεια των μαθητών και τις εκπαιδευτικές τους ανάγκες. Ανάκληση της εγκυκλίου (18 – 9 – 2025) του ΥΠΑΙΘΑ για την εγγραφή μαθητών στο ολοήμερο που περικόπτει τμήματα και διώχνει μαθητές.**

**ΟΛΕΣ ΚΑΙ ΟΛΟΙ ΣΤΗΝ ΠΑΝΕΛΛΑΔΙΚΗ ΠΑΝΕΡΓΑΤΙΚΗ ΑΠΕΡΓΙΑ ΤΗΣ 1ης ΤΟΥ ΟΚΤΩΒΡΗ**

**ΕΜΠΡΑΚΤΗ ΣΤΗΡΙΞΗ ΣΤΟΥΣ ΜΑΘΗΤΕΣ ΚΑΙ ΤΟΥΣ ΓΟΝΕΙΣ ΤΟΥΣ!**

**ΕΜΠΡΑΚΤΗ ΣΤΗΡΙΞΗ ΣΤΟΥΣ ΕΚΠΑΙΔΕΥΤΙΚΟΥΣ!**

**ΓΙΑΤΙ Η ΠΑΙΔΕΙΑ ΔΕΝ ΕΙΝΑΙ ΚΟΣΤΟΣ,**

**ΑΛΛΑ Ο ΜΟΝΟΣ ΔΡΟΜΟΣ ΠΟΥ ΟΔΗΓΕΙ ΣΤΗΝ ΠΡΟΟΔΟ ΚΑΙ ΤΗΝ ΚΟΙΝΩΝΙΚΗ ΕΥΗΜΕΡΙΑ!**

